FLEMMING HOUE. Mail: [flemminghoue@gmail.com](mailto:flemminghoue@gmail.com). Hjemmeside: flemminghoue.dk

.

IDÉHISTORIE B

2-3. HOMER

’ILIADEN’ ’ OG ’ODYSSEN’ Feb. 2023

1 DE FØRSTE FORTÆLLINGER. ”GILGAMESH”.

2 HOMERS ILIADE

ACILLEUS. DET HEROISK HANDLENDE MENNESKE.

LIDENSKABEN

3. GUDER OG MENNESKER

4. HOMERS ODYSSÉ.

ODYSSEUS. DET BEVIDST HANDLENDE MENNESKE

OMTANKEN

1 DE FØRSTE FORTÆLLINGER. ”GILGAMESH”

Før vi fortsætter med Homer tager vi et elastikspring tilbage til begyndelsen.

Hvad er det særlige ved mennesket, det der adskiller os fra, hvad der ellers findes i verden tingene, planterne, dyrene? Det er bevidstheden, ikke bevidstheden om den ydre virkelighed, den har dyrene også, men bevidstheden om os selv, selvbevidstheden. Mennesket er ikke bare, det véd at det er og forholder sig bevidst til sin væren.

Vi stiller spørgsmål - ikke bare praktiske spørgsmål om hvordan vi skal overleve, men spørgsmål om hvordan vi skal leve og hvorfor vi skal leve. Hvad er mennesket? Hvad er godt og ondt? Hvad er meningen? Hvad er livet og hvad er døden, hvorfor leve når vi dog skal dø? Det er spørgsmål som vi aldrig bliver færdige med og kan lægge bag os, men som vi altid har foran os som en udfordring.

Hvordan svarer eller forsøger vi at svare på de spørgsmål? På to måder: Ved at fortælle historier og ved at tænke tanker.

Tankerne tar vi, når vi kommer til filosofien. Vi begynder med fortællingerne, de kommer først. Vi har fortalt hinanden historier så længe vi har været mennesker. Det er faktisk et rigtig godt bud på, hvad der allerførst gør os til mennesker, hvornår vi bliver mennesker. Det gør vi når vi begyndere at fortælle hinanden historier, når vi ved at fortælle historier forstår og tyder vores virkelighed, gør den betydningsfuld og giver den mening.

Her ville jeg jo gerne igen begynde med begyndelsen med nogle af de første fortællinger, fortællinger, der er blevet fortalt og genfortalt, rakt videre fra generation til generation gennem århundreder og årtusinder. Men her kan jeg desværre ikke begynde. Vi har ikke en ubrudt mundtlig overlevering, der rækker fra begyndelsen frem til i dag. Så jeg må begynde meget senere, når vi har fortællingerne på skrift.

Det er så langt vi kan høre tilbage i historien, fire fem tusind år. Vi kan se meget langt tilbage i historien. Mennesket har jo efterladt sig fysiske spor helt fra begyndelsen, redskaber, bygninger, grave, knogler, sågar DNA. Men det giver os ikke eller kun meget usikker adgang til deres forestillingsverden, til hvorledes de her erfaret og forstået sig selv og deres verden. Den forestillingsverden åbner sig først, når vi ikke blot kan se de fysiske spor, men høre fortællingerne. Det kan vi først, når fortællingerne er overleveret på skrift. Vi har fortalt hinanden historier så længe vi har været mennesker og fortællingerne er blevet overleveret i en mundtlig tradition; men det er først efter de fastholdes på skrift, de får varighed og når frem til vores nutid fra en fortid, der ligger århundreder og årtusinder tilbage. I de skriftligt overleverede fortællinger får vi en direkte adgang til vore fjerne forfædres forestillingsverden. Vi kan sætte os ind i den, leve os ind i den.

Den første eller i hvert fald en af de første nedskrevne fortællinger er det babyloniske helteepos ”Gilgamesh” nedskrevet omkring 1800 f.v.t.

Den centrale erfaring i ”Gilgamesh” er erfaringen af døden som noget, der hører livet til, et uomgængeligt vilkår. Det er et vilkår, vi ikke vil affinde os med, vi forsøger at række ud over døden, overvinde den. Det gør i hvert fald Gilgamesh. Sorgen over vennen Enkidus død får ham til at begive sig på en vidtstrakt rejse for at nå det yderste og højeste mål: udødelighed. Han opsøger Utanapistim, en overlevende fra syndfloden og det eneste menneske, som guderne har givet udødelighed. Utanapistim belærer imidlertid Gilgamesh om, at døden er et vilkår, mennesket ikke kan undfly. Gilgamesh får dog anvisninger på, hvorledes han kan overvinde et mindre onde end dødens store onde, nemlig alderdommen, affældigheden. Varig (ikke evig) ungdom nås ved indtagelsen af en plante, der gror på havets bund. Det lykkes Gilgamesh at få fat i planten, men han mister den igen (den stjæles af en slange) og han må vende hjem med uforrettet sag og affinde sig med, at den form for udødelighed, der er mulig for mennesket, er de gerninger, der rækker ud over hans eget liv. Det er den by han grundlægger, Uruk, der bliver stående efter hans død; og det er fortællingerne om hans heltegerninger, fortællinger der lever videre helt frem til i dag i det herrens år 2023.

Her er der ikke tid til at kalde fortællingen om Gilgamesh til live, genfortælle så vi kan genopleve og medopleve, hvad han oplevede og erfarede. Og selv om der var tid, ville det nok ikke lykkes. ”Gilgamesh” er os så fjern og fremmed, så det er vanskeligt at leve os ind i fortællingen. Det bliver først muligt, når vi når til Det Gamle Testamente og Homer tusind år senere.

Her nøjes vi med nogle få vers, der kulminerer i et billede, der lyser hen over de fire tusind år, der ligger mellem os og teksten.

*”Menneskenes børn er som siv i sumpen, de skæres og høstes,*

*den kønne unge mand, den smukke unge pige,*

*selv i deres lønkammer river døden dem bort.*

*Ingen kan se døden,*

*ingen kan se dens ansigt,*

*og dog høster den grumme død hvert menneske.*

*Bestandig bygger vi huse,*

*bestandig stifter vi familie,*

*bestandig deler brødre deres arv,*

*bestandig er der ufred i landet.*

*bestandig er floden steget og har bragt højvande,*

*En guldsmed driver ned ad floden,*

*dens ansigt ser solens lys,*

*med ét er den ikke mere.”*

Verdensreligionernes Hovedværker’. ’Gilgamesh’. S. 124

(Der findes en nyere måske mere filologisk mere korrekte men mindre poetiske oversættelse).

Døden er vores grundvilkår som mennesker. Og vi ved det. Måske er det netop denne viden, denne bevidsthed om tiden og døden, der gør os til mennesker. Vi et til, men kun et kort øjeblik, så er vi ikke mere. Som guldsmeden i dens smukke forgængelighed.

Her skal vi videre til Homers fortællinger. Men dermed forlader vi ikke fortællingen om Gilgamesh; den finder vi nemlig også i den græske kulturkreds. Fortællingerne om Herakles kan føres tilbage til fortællingerne om Gilgamesh, og Herakles peger frem mod Odysseus eller Odysseus peger tilbage til Herakles. Det er et vældigt vidtstrakt sammenhængende væv af fortællinger.

2 HOMERS ILIADE

ACILLEUS. DET HEROISK HANDLENDE MENNESKE,

LIDENSKABEN

Det fine ved fortællinger er, at vi kan leve os ind i dem. For en stund forlade vores egen virkelighed og blive en del af fortællingens. Vi identificerer os med fortællingens personer, lever os ind i dem og i deres verden, deres oplevelser, erfaringer, tanker og ikke mindst følelser. Det er nok følelserne, der griber os stærkest, så lad os begynde med dem. Med en følelse. Hvad er den første følelse, vi møder i Europas litteratur?

Er det glæden?

*"Glæden gudinde besyng, som greb Peleiden Achilleus*

*Herligt og lykke i rigeligt mål Achaierne bragte …*

Nej det lyder jo forkert, selv om det måske lyder bekendt. Det er en anden følelse, vores litteratur begynder med: Vreden.

*”Vreden gudinde besyng, som greb Peleiden Achilleus*

*Rædsomt og kvaler i tusinde tal Achaierne voldte.”*

Sådan begynder Homers ”Iliaden”, med vreden, den vilde voldsomme og voldelige vrede, der fører til lidelse og død.

Lad os læse lidt videre. Og tage Otto Sten Dues oversættelse, selv om Wilsters klassiske guldalderoversættelse fra 1836 i al sin bombastiske svulstighed nogle gange lyder flottere.

*Syng os, gudinde, om vreden der greb Peleiden Achilleus*

*vreden, den fæle, som voldte Achaierne tusinde kvaler*

*sendte behjertede sjæle af talrige helte til Hades*

*og lod dem selv blive slængt som æde for hurtige hunde,*

*grådige gribbe og ravne så Zeus’s vilje blev fuldbragt –*

*helt fra den første stund da striden begyndte mellem*

*folkenes drot Atreiden og gudernes lige Achilleus.*

Første sang vers 48-56

VREDEN KRÆNKELSEN ÆREN

Vreden er det første vi møder, når vi træder ind i Homers verden. Det første ord, den første følelse. Den vilde, voldsomme og voldelige vrede, der vil den andens død.

Vreden er en reaktion på krænkelsen. Den anden har krænket mig. Han har med sin handling ramt mig i selve min livsnerve, søgt at berøve mig det, som jeg ikke kan være foruden uden at miste mig selv. Derfor vredens voldsomhed. Det er ikke en begrænset og relativ vrede, men en absolut vrede, der omfatter og opsluger hele min person. Det der er på spil, er ikke blot noget betydningsfuldt, men selve det væsentlige, der bærer og bestemmer, hvem jeg er. Æren.

Æren, krænkelsen og vreden er det alt drejer sig om i ”Iliaden”. Det er fortællingen om krigen ved Troja (Ilon). Krigens anledning er, at den trojanske prins Paris har krænket den græske kong Menelaos’ ære, forført og bortført hans hustru, den skønne Helena. For at hævne denne udåd og genrejse Menelaos ære, samles de græske konger under Agamemnons (Menelaos’ bror) ledelse belejrer Troja og besejrer den efter ti års voldsorgie. Fortællingen i Iliaden omfatter dog ikke hele det tiårige forløb, men en periode på godt en måned hen mod krigens afslutning. Det er fortællingen om striden mellem Agamemnon og Achilleus, fortællingen om Achilleus vrede og de fatale følger, den får for grækerne

Sidst fik vi forhistorien og en liste over de centrale personer.

BRYLLUPSFEST (MINUS ERIS).

STRIDEN OM ÆBLET TIL ’DEN SKØNNESTE’.

KRIGEN MELLEM GRÆKERE OG TROJANER

HERA MENELAOS PARIS AFRODITE

ATHENE AGAMEMNON PRIAMOS ARES

POSEIDON ACHILLES HECTOR APOLLON.

ODYSSEUS ÆNÆAS

M. FL. M.FL.

Hvad vækker Achilleus’ vrede? Umiddelbart ser det ud som om det (igen) er en kvinde, der er stridens genstand. Grækerne har plyndret andre byer og hjemført krigsbytte. Agamemnons er en ung pige, datter af en Apollonpræst. Faderen har forsøgt at frikøbe sin datter, men er blevet hånligt afvist af Agamemnon, der i sin hårdhed og egenvildighed hverken har vist menneskelig medfølelse med den gamle mand eller respekt for guden (pigens ære og følelser står der ikke noget om). Derfor hjemsøger Apollon grækernes lejr med pest.

*Langt fra skibene slog han sig ned og sendte et pileskud.*

*Skrækkelig lød den klang der kom fra hans sølvhvide bue.*

*Først gik han løs alene på æsler og hurtige hunde.*

*Dog snart sendte han pile mod folkene selv, og han traf dem*

*Hårdt. Og bestandig brændte ligbål tæt ved hinanden.*

*Pilene faldt ni dage i træk som hagl over lejren,*

*Men på den tiende kaldte Achilleus folket til samling.*

*Det var sat i ham af fruen, den liljearmede Here*

*Som havde ondt af at se Danaerne dø for sit øje.*

Første sang vers 48-56.

Vejen ud af denne kalamitet er at give pigen tilbage til hendes fader og derved formilde Apollon. Agamemnon må opgive sit krigsbytte. Det vil han ikke. Dels sætter han pris på pigen, værdsætter hende sågar højere end sin hustru Klytaimnestra, der trofast (tror han) venter ham hjemme i Argos. Men det afgørende er, at han ikke som den eneste af de græske konger vil stå uden krigsbytte. Det ville gøre ham til den mindste af dem, hvor han gør krav på at være den største. Krigsbyttet er nemlig ikke blot noget udvendigt, der kan undværes, men intimt forbundet med selve personen. Byttet er belønning for dåd, det konkrete udtryk for æren, for ens rang og værd. At miste sit bytte er at miste sin ære. Og at miste sin ære er at miste sig selv.

KERNEN I SELVERFARINGEN

**ÆRE**

INDIVIDETS

KRAFT UDTRYKT I RY

STYRKE HÆDER

MOD ANERKENDELSE

VÆRD RIGDOM

DÅD BYTTE

Skal Agamemnon opgive sit krigsbytte, må han have kompensation. Han kræver Achilleus’ krigsbytte, ligeledes en ung smuk pige. Men så er det Achilleus, der står uden krigsbytte, uden ære. Også han sætter pris på pigen, men igen er det væsentlige ikke lysten men æren. Agamemnons krav er et overgreb, en krænkelse af Achilleus - nedværdigelse, nedvurdering, ydmygelse. Han rammes i kernen af sin selvfølelse, også for ham er æren det identitsbærende, det der gør ham til den han er. At miste sin ære er at miste sig selv. Derfor eksploderer han i vrede, en vrede der ikke er relativ, men absolut omfatter og opsluger hele hans person. En vældig, overvældende vrede, hvis udtryk er vold. Han er på nippet til at trække sit sværd og hugge Agamemnon ned. Men netop i det øjeblik vreden bliver til vold sker der noget mærkeligt. Hvad vender vi tilbage til om lidt.

VREDEN ABSOLUT, OPSLUGENDE VOLD

*Det var hans ord, og han satte sig atter. Da rejste sig blandt dem*

*Atreus’ søn, den tapre og mægtige drot Agamemnon,*

*Såret og bitter. Hans hjerte blev sort og fyldtes af heftig*

*Stridslyst, og som en gnistrende ild var begge hans øjne.*

*Og med et hadefuldt blik gik han først i rette med Kalchas:*

*”Ulykkesspåmand! Endnu har du aldrig varslet mig fordel!*

*Altid er det onde du fryder dig ved at bebude!*

*Aldrig har du forkyndt noget godt eller ladet det hænde!*

*Også nu her hvor du tolker Danaerne gudernes grunde,*

*Får du det klart at Fjernskytten sender dem plager*

*For at jeg nægted at ville ta mod hans herlige gaver*

*Og gi Cryséis fri, fordi det er hende jeg ønsker*

*I mit palads. Ja, mer end min ægte viv Klytaimnestra*

*Vil jeg ha hénde, som hverken i vækst og figur eller klogskab*

*Eller i fermhed og flid står spor tilbage for hende.*

*Dog vil jeg gi hende fri, hvis det er det bedste at gøre.*

*Folkene ønsker jeg raske og ikke døde og borte.*

*Gi mig så straks en anden belønning, så jeg ikke ene*

*blandt Argeierne står uden pris. Det var dog for ringe.*

*Alle kan I jo se hvor skøn en løn jeg går glip af!”*

Første sang vers 101-120.

*Men Peleiden så i forbitrelse på ham og sagde:*

*”Føj, du i skamløshed klædte gement beregnende stymper!*

*Kan vel nogen Achaier med lyst ta imod dine ordrer*

*Om at gå med på din færd og slås imod dine fjender?”*

Første sang vers 148-51

*Dette var svaret han fik af mændenes drot Agamemnon:*

*”Rejs du bare når det er din lyst! Jeg beder dig ikke*

*Blive for min skyld mer. Jeg selv har jo talrige andre*

*Med til at skaffe mig hæder, især den vise Kronion.*

*Du er mig ledest af alle de Zeusopfostrede konger!*

*Altid er du kun ude på splid og krige og kampe.*

*Er du end aldrig så stærk, så har du det fra en guddom.”*

Første sang vers 172-78

*”Ligesom Foibos Apollon berøver mig Chrysses’s datter*

*Kommer jeg selv til dit telt og tar din blussende pige*

*Fra dig, den æresbevisning du fik. Så kan du vel fatte*

*Hvor meget stærkere jeg er end dig! Og andre kan dy sig*

*For at stå frem som min lige og prøve at måle sig med mig!”*

Første sang vers 182-87

De få replikker giver forhåbentlig lidt af en fornemmelse af levende, nærværende og medrivende der fortælles hos Homer. Selv om der fortælles hen over en vældig afstand i tid, oprulles situationerne for os så konkret og anskueligt at vi oplever at være tilstede, og personerne fremtræder levende for os, så vi oplever at møde dem og lære dem at kende. Selv om fortællingen er over to et halvt årtusind gammel, bliver den nærværende i vores nutid.

Den verden, vi møder hos Homer er naturligvis ikke vores, men den oprulles for os på en måde så vi kan træde ind i den, leve os ind i den, identificere os med dens personer. Det er jo det vi gør, når vi læser eller lytter til en fortælling. Vi forlader på forunderlig vis vores egen virkelighed, hvor vi sidder trygt og behageligt i lænestolen og gør os det behageligt med kaffe og pibe, og begiver os på fantasirejse til sletten ved Troja, hvor vi oplevende og medlevende bliver en del af krigens forfærdende men også forførende og fascinerende orgie af raseri og vold. Vi lever os ind i en verden meget forskellig fra vores egen, men åbenbart ikke mere fremmed end vi er i stand til at leve os ind i den og på en måde blive en del af den, identificere os med dens mennesker. I al dens forskellighed og fremmedhed kan vi kende og genkende os selv i den. Vi kender jo også til vreden og ved at den voldsomste og mest indædte vrede trækker sin energi fra krænkelsen. Hos os er vreden modereret af god opdragelse og gustent overlæg, og vi skal måske søge i vores dagdrømme eller natlige drømme for at finde en så morderisk vrede som Achilleus’, eller tænke tilbage til den tidlige barndom, hvor vi endnu ikke havde lært at holde vreden tilbage og give den mere raffinerede udtryk end fysisk vold. Men selv om vores vrede ikke har samme udtryk som Achilleus’, så kender vi den og fascineres af den, når vi møder den i dens mere oprindelige, uforbeholdne og uhæmmede skikkelse.

Litteraturens fortællinger holder et spejl op for os, hvori vi kan kende og genkende os selv, og se mere end vi almindeligvis kan (og vil) se. Det er ikke et neutralt spejl, der blot viser os vores vante hverdagsvirkelighed, det er et hulspejl, et troldspejl der viser os virkeligheden med større intensitet, dybde og fylde. Vi møder følelser og konflikter, som vi kender fra vores eget liv, men her levet igennem og ført ud i deres yderste konsekvens i Achilleus’ vrede, Othellos jalousi, Werthers forelskelse, Raskolnikovs fortvivlelse.

Homers fortællinger er det første sted i vores historie, hvor denne indlevelse er mulig. Der er ældre tekster, men de er os for fremmede til at vi andet end glimtvis kan træde ind i den virkelighed, de beretter om. Det kan vi hos Homer. De første mennesker vi møder i historien er Homers helte.

Lad os vende tilbage til hans fortælling. Vi forlod den netop på højdepunktet, hvor striden mellem de to alfahanner, de to ærekære, selvopslugte og stridslystne Mænd (med stort M) tilspidsedes og vreden var på randen af vold, hvor striden på ord var ved at blive en kamp på liv og død. Dem finder vi snesevis af i Iliaden; men netop striden mellem Achilleus og Agamemnon bliver ikke en tvekamp på liv og død, selv om det er æren det gælder. Achilleus’ vrede bliver ikke til vold. Den bremses, blokeres. Achilleus holdes tilbage. Ikke fordi han holder sig tilbage, besinder sig, tænker sig om, forhåndsafvejer sin handlings konsekvenser. Nej det er en magt uden for ham selv, der griber ind, helt bogstaveligt griber ham i håret og holder ham tilbage. Gudinden Athene. Synlig kun for Achilleus. Det er ikke gudernes vilje at Agamemnon skal dræbes (ikke nu i hvert fald og ikke af Achilleus), så Achilleus får besked om at tøjle sin vældige vrede. Han må håne Agamemnon med ord, hvilket han gør med stor sproglig kraft og fantasi, men han skal spare hans liv, hvilket han også gør selv om det er ham imod.

*Ordene sved i Achilles, og i hans behårede bringe*

*vakled hans mandige hjerte i tvivl fra side til side*

*skulle han rive sit hvæssede sværd fra låret og jage*

*alle de andre op og ta livet af kong Agamemnon*

*eller betvinge sin vrede og tøjle sin fyrige iver?*

*Medens han stod og gjorde sig sådanne tanker og netop*

*var i begreb med at drage sit sværd, kom Pallas Athene*

*ned fra Olympen, sendt af den liljearmede Here*

*som var dem begge to god og kered sig ligeligt om dem*

*Bag ham hun stod med ét og trak i hans lysblonde lokker*

*synlig alene for ham og usynlig for alle de andre*

*Skrækslagen vendte Achilles sig om og kendte på stedet*

*Pallas Athene. Det lyste forfærdende i hendes øjne.*

*[…]*

*”Nej, for at standse din lyst til drab er jeg kommet fra himlen,*

*[…]*

*Dæmp din stridighed ned og drag ikke sværdet af skeden!*

*Nej! Men med ord kan du ærte ham alt hvad det ellers skal være*

*For jeg vil sige dig noget der nok skal blive opfyldt:*

*Du skal med tiden få tre gange flere så prægtige gaver*

*for denne tort du har lidt. Behersk dig og gør som vi siger!”*

*Da tog den fodrappe helt Achilles til orde og svared:*

*”Høje gudinde, et påbud fra jer er man nødt til at følge,*

*er man end aldrig så vred i sit liv. For det er det bedste.*

*Den der har øre for gudernes bud, han har deres øre.”*

Første sang vers 188-218

Og så får Agamemnon ellers det glatte lag. Men kun med ord.

*”Vinvom, du der har mod som en gemse og blik som en køter*

*…*

Første sang vers 225 ff.

*VREDEN ABSOLUT, OPSLUGENDE VOLD*

*ATHENE*

Det irriterer mig en kende, ar Due lader Achilleus *”gøre sig sådanne tanker*”. Her foretrækker jeg Wilster. Her gør han sig ikke tanker, men *”grunder dybt i sit sind og sit hjerte”*. Det er da en herlig formulering, at grunde dybt i sit sind og sit hjerte. Det skulle vi måske lægge os efter i stedet for blot at gøre os tanker.

At det finder sted i brystet (stedet for thymos) har vi jo også hos Due, hvor hans mandige hjerte vakler i tvivl fra side til side. Det er en oplevelse, jeg ikke rigtig kender. Der er ikke plads. Jeg er for kyllingebrystet og tyngdepunktet er flyttet op i hovedet.

Hvad bliver der så af Achilleus’ vrede, når den blokeres, frustreres, når den ikke kan forløses ved at blive vendt udad i vold? Den vendes indad og bliver til forurettethed, fornærmethed, surhed. Det er en besynderlig og besværlig følelse og holdning, mudret indviklet og forviklet til det ufremkommelige. Vi kender den vel alle sammen, dem af os, der er kvinder måske bedst fra vores mænd. Fornærmetheden eller surheden er gennemsyret af ambivalenser. På den ene side insisterer den selvhævdende og selvretfærdigt på sin ret, samtidig med at den på den anden side selvanklagende jamrer over ikke at have kunnet hævde denne ret. Denne indre samenknugethed vendes så aggressivt udad i netop ikke at ville have med den anden at gøre; den bryder forholdet til den anden, men holder ham (hende) samtidig i et jerngreb. Den er tavs, men larmende i sin tavshed. Den afskærer kommunikationen, men er påtrængende i sin tilbagetrækning. Vi skal nok til en mere raffineret psykologi end Achilleus’ for at få fornærmethedens forunderlige fænomenologi foldet fuldt ud, men så kan den også udvikles til en sand kunst.

Senere skal vi se, hvorledes bevægelsen indad hos den mere udviklede Odysseus får andre konsekvenser end hos Achilleus.

Achilleus trækker sig tilbage fra kampen. Men med den smukke hensigt, at det skal vise hans uundværlighed og skaffe ham æresoprejsning. For at sikre dette udfald går han til sin moder, og vi får en helt vidunderlig scene, hvor den vældige men ydmygede og grædende helt atter er sin mors barn. ”*Barn hvad græder du for… ”.* Achilleus’ mor er ikke en fru hvem-som-helst, men havnymfen Thetis og har gode forbindelser til selve Zeus og kan påvirke ham til at lade grækerne lide nederlag og først lade krigslykken vende, da Achilleus igen træder ind i kampen. Dog skal Troja ikke falde for Achilleus styrke, men for Odysseus’ list.

*”Mor, du har født mig til livet om end det kun bliver stakket!*

*Da skulle tordneren Zeus på den høje olymp i det mindste*

*have forlenet mig hæder. Men ikke en døjt har han givet.*

*For nu har Atreus’ søn den mægtige kong Agamemnon,*

*vanæret mig. Han har ranet min løn og beholder den hos sig.”*

*Det var hans ord, og han græd.*

*[…]*

*”Barn, hvad græder du for? Hvilken sorg har ramt dig i hjertet?*

*Sig det og skjul det ikke! Vi begge må vide det sammen.”*

Første sang vers 331-63

Den vældige kriger er for moderen stadig hendes barn. Thetis får i forbøn hos Zeus og får hans nik til at det skal gå som hun og Achilleus ønsker.

*”Knæl du for ham og mind ham om dét med din arm om hans hase,*

*se om han ikke vil give sin hjælp til Troernes skare*

*og la Achaierne drive tilbage mod havet og flåden,*

*falde og dø, så de rigtig har glæde af kongen,*

*og det går op for Atriden, den mægtige drot Agamemnon*

*hvad han forbrød ved at håne Achaiernes stærkeste kæmpe.”*

Første sang vers. 407-12

I sandhed et fromt ønske. Lad mine kampfæller dø, så jeg kan få genrejst min ære.

Det lykkes Thetis at overtale Zeus, selv om det ikke huer ham.

*”Hvilken forfærdelig sag. Du beder mig jo provokere*

*Here som sikkert vil lade mig høre bittert for dette*

*hun er i forvejen altid, endogså i gudernes påhør,*

*efter mig med sin kritik for at bistå Troernes krigsmænd.*

*Skynd du dig atter herfra, så Here ikke bemærker*

*noget. Jeg selv skal ta mig af sagen og få den i orden.-”*

Første sang vers 503-30

Og ganske rigtigt. Det ødelægger den gode stemning ved gudernes måltid. Here udfritter Zeus om hvad det er, han og Thetis har gang i. En herlig beskrivelse af forholdet mellem ægtefolkene Zeus og Hera. Mandens magt beror i sidste instans på vold.

*Han tog da plads på sin trone. Men Here var helt på det rene*

*med hvad hun selv havde set: at den sølvfodede Thetis,*

*barn af den gamle af havet, var kommet med ærinde hos ham.*

*Spydigt og bidende talte hun straks til Kroniden og sagde:*

*”Hvad er det nu for en gud, din rænkesmed, der har søgt dig?*

*Altid er det din lyst bag ryggen på mig at beslutte*

*hvad du fordægtigt har pønset på selv. Du bekvemmer dig aldrig*

*til af dig selv til at sige et ord til mig om din hensigt.”*

*Herpå fik hun til svar af guders og menneskers fader:*

*”Here, håb ikke på at få alt hvad jeg tænker at vide!*

*Det kan du slet ikke magte, hvor meget du end er min hustru!*

*Hvad der er egner for andre at høre, skal herefter ingen*

*gud eller dødelig forud for dig få lov at erfare.*

*Hvad jeg betænker alene og uden gudernes viden,*

*det skal du slet ikke forsøge at spørge mig ud om!”*

*Herpå svarede fruen, den kvieøjede Here:*

*”Skrækindjagende Zeus, hvad er det for noget at sige!*

*For jeg har virkelig ikke forhørt mig og spurgt dig for meget.*

*Du har i ro og mag kunnet planlægge alt hvad du ville.*

*Nu befrygter jeg slemt at den sølverfodede Thetis,*

*barn af den gamle af havet, har fået dig rigtig besnakket.*

*Hos dig sad hun i morges og holdt dig med armen om knæet. Hende tænker jeg gav du dit nik på at skaffe Achilleus*

*hæder og lade en mængde Achaier falde ved flåden.”*

*Dette var svaret hun fik af skyernes samler Kronion:*

*”Sært, som du altid tænker dig ting og holder så vågent*

*øje med mig. Men det nytter dig ikke. Du kommer mig bare*

*mer ud af hjerte og sind. Og det skal bekomme dig ilde!*

*Dersom det er som du tror, er det nok fordi jeg vil ha det!*

*Ti du stille og sæt dig! Og gør hvad jeg har at befale!*

*Vogt dig! Thi alle de guder der bor på Olympen, kan intet*

*hjælpe dig om jeg gik frem og slog med ubændige hænder.”*

*Det var hans ord. Og fruen, den kvieøjede Here,*

*Satte sig skræmt, men sit hjerte måtte hun tvinge,*

*Guderne sad i hallen hos Zeus i ærgerlig tavshed.*

Første sang vers 536-70

Så får vi heldigvis Hefaistos og hans klovnerier på banen så sangen slutte med olympisk latter.

3. GUDER OG MENNESKER

Den verden, Homer viser os, ligner vores, den er forskellig fra vores men ikke væsensforskellig. Vi oplever fortællingen som realistisk, virkelighedstro. Indtil et vist punkt, nemlig der hvor guderne blander sig direkte i menneskenes virkelighed. Her bevæger fortællingen sig fra det realistiske ind i det fantastiske, eventyrlige. Når Athene griber Achilleus i hans lyse lokker og holder ham tilbage fra at forgribe sig på Agamemnon, eller når hun spænder ben for Ajax, for at hendes yndling Odysseus kan vinde et væddeløb, eller når Odysseus kæmper med en kyklop, stor som et hus og med kun et øje midt i panden. Den slags sker ikke i vores virkelighed. Det er ikke virkeligt for os. Skulle det ske, at vi oplever at guder (eller djævle) blander sig direkte i vores virkelighed på den måde, ja så er vores virkelighed ved at gå i stykker. Så er vi modne til indlæggelse. Det vil vi tolke som en psykose. Vores virkelighed rummer ikke, kan ikke rumme guder og djævle som konkret nærværende magter. Men det gør altså Homers virkelighed. Her er guderne tilstede i menneskenes virkelighed på en meget håndfast og håndgribelig måde. I Homers verden er handlingen på menneskeplanet konstant gennemskåret af gudernes indgriben. Her er guderne konkret nærværende magter. Det menneskelige og det guddommelige er sammenflettet på en måde, som det ikke er for os. Det er fremmedartet og fascinerende.

Guderne blander sig i menneskets virkelighed på mange forskellige måder. De kan optræde i egen skikkelse synlig for en enkelt eller for alle. De kan optræde i skikkelse af et menneske. Eller de kan være usynligt tilstede og indgive den enkelte kriger eller hele hæren mod og kampkraft eller modsat svække modet og kampkraften, måske ligefrem slå med rædsel eller blindhed. Det korte af det lange er, at menneskenes handlinger ikke ses som autonome, selvberoende, men som hvilende på og båret af guddommelig kraft. Guderne er tilværelsens bærende magter. Er jeg i min handling i kontakt med dem, så får min handling kraft, fylde og format; er jeg ikke i kontakt med dem bliver handlingen svag, tom og futil.

Det betyder også, at guderne ikke blander sig i hvad som helst. Kontakten til det guddommelige skabes først, når menneskets virkelighed ikke holder sig på det jævne, det modererede, men bevæger sig ned i dybden og op i højden, til ekstremerne. Det er når menneskets virkelighed spændes til det yderste, at der åbnes til guderne. Det sted, jeg møder guden, er når jeg i min handling bevæger mig ind mod mit centrum og ud mod min grænse. Det sker i den heroiske dåd. Og det er netop, hvad Iliaden handler om, den dåd hvor mennesket realiserer sit maksimum som menneske og bliver helt. Det er det centrale tema, den heroiske dåd der giver ære. Og hvad kendetegner så den heroiske dåd, hvad løfter den over den almindelige menneskelige gøren og laden? Det gør naturligvis dens kraft, men frem for alt dens mod. I den heroiske dåd står jeg ansigt til ansigt med døden. Og det er præcis her, ansigt til ansigt med døden, at livet bliver alvor, det er her det leves med størst intensitet og fylde. Det er i mødet med døden, jeg er mest levende. I det møde, og først i det møde, vil det vise sig om jeg er mand eller mus, om jeg er en mand af ære eller æreløs. Om jeg er eller om jeg ikke er. Derfor fylder tvekampene på liv og død så meget i Iliaden, der er her helten bliver helt, det er her æren vindes eller mistes. Det er her mennesket når sit højeste, rækker op til og virkeliggør sit fulde format. På dette højdepunkt er helten i kontakt med det guddommelige, med sin gud. Guden står bag ham, indgyder ham mod og styrke, giver hans lanse kraft og træfsikkerhed, vifter fjendernes pile til side. På sit højdepunkt er mennesket i sin handling båret af det guddommelige.

GUDERNE

KONKRET NÆRVÆRENDE MAGTER. INDGRIBENDE

MENNESKET ER MEST SIG SELV NÅR DET ER UDE AF SIG SELV

- AF RASERI (ARES) AF FORELSKELSE (AFRODITE) O.S.V.

- I PAGT MED GUDEN

EROS/AFRODITE ER KÆRLIGHEDEN

ARES AGRESSIONEN

(DERES DATTER ER ”HARMONIA”)

ATHENE OMTANKEN. KLOGSKABEN

DEMETER FRUGTBARHEDEN

APOLLON DEN KUNSTNERISKE SKABEN

ZEUS MAGTEN

Betyder denne guddommelige hjælp ikke, at handlingen fratages mennesket? Det er jo egentlig gudens styrke og ikke menneskets, der er i handlingen. Denne gustne indvending kan vi finde et par steder i ”Iliaden”. Agamemnon til Achilleus: ”*Så stærk du end er, har du det dog fra en guddom”.* Og Ajax brokker sig (side 534) efter Athenes benspænd over at det er umuligt at vinde over Odysseus, når hun blander sig (”*med munden fuld af skarn”*, da Athene har føjet spot til skade og ladet ham falde med ansigtet i en kokasse). Men disse fornærmede indvendinger rokker ikke ved at den heroiske dåd vitterligt opfattes som menneskets egen, selv om eller måske netop fordi den er i pagt med guden.

Det kan måske udtrykkes i den noget paradoksale formulering: Mennesket er mest sig selv, når det er ude af sig selv, når det i sin oplevelse og handling er ude over sig selv og i levende kontakt med det guddommelige, tilværelsens bærende magter.

Det er vel en erfaring, der ikke er helt fremmed for os moderne mennesker, selv om vi normalt har bedre hold og styr på os selv. Oplevelsen af at vi lever med størst intensitet netop når vi er ude af os selv – af raseri, af fortvivlelse, af forelskelse eller hvad der nu ellers kan bringe os ud af og ud over os selv.

Men vi oplever og forstår det jo ikke som om vi er i kontakt med og båret af guderne. Vi oplever og forstår det ikke mytologisk men psykologisk. Vi kan ikke fortælle vores historier som samspil mellem menneskers og guders handlinger.

Men lad mig forsøge alligevel. Jeg sidder på et værtshus sammen med en dejlig dame. Eros og Afrodite er på spil. Og de bliver som aftenen skrider frem godt hjulpet af Dionysos, vinens gud. Dvs. vi er jo på et århusiansk værtshus, så det er Ceres vi drikker, det romerske navn for Demeter, frugtbarhedsgudinden. I Randers havde vi nok drukket Thor. Så kommer der en nar rodende, der er lidt for meget under Dionysos’ påvirkning. Han vælter min øl og vækker min hero. Jeg gribes af Ares, arrigskaben, raseriet. Så jeg farer op, selvfølgelig for at vise for min udkårne, hvilken mand og helt jeg er. Men gribes hastigt af Ares’ modpol, Athene, klogskabens og omtankens gudinde. Det viser sig nemlig, at den Dionysosbesatte nar er tyve kilo tungere end jeg, en sand kyklop. Så jeg skifter hurtigt fra Achilleus til Odysseus og forsøger at rede mig ud af kalamiteten med ord. Med mindre selvfølgelig jeg gribes af Pan, går i panik, flygter og mister både pigen, æren og øllen.

Spøg til side. Sådan kan vi ikke fortælle historier i dag. Og det skyldes ikke blot min uformåenhed som fortæller. Der skyldes tiden. Så lad os skyndsomst vende tilbage til Homer, hvor guders og menneskers virkelighed endnu er blandet sammen.

GUDERNE

1. KONKRET NÆRVÆRENDE MAGTER. INDGRIBENDE

LIVETS FYLDE

2. STYRER DET OVERORDNEDE FORLØB. SKÆBNE

LIVETS FORM, ORDEN

Det er ikke kun i enkeltsituationer, at guderne griber ind. Det er også dem, der styrer det overordnede forløb. Eller rettere det er Zeus, der bestemmer hvad der skal ske, Zeus’ vilje, Zeus’ beslutning. De øvrige guder har også deres vilje og søger så langt deres magt rækker at sætte den igennem; nogle er på grækernes side (Hera, Athene, Poseidon) andre på trojanernes (Afrodite, Apollon, Ares). Men deres vilje må vige for Zeus’. Han er den stærkeste, han har magten. I begyndelsen af ottende sang banker han dem på plads og bruger det billede, at hvis de forsøgte med en kæde af guld at trække han ned fra Olympen og han trak igen, ja så ville han løfte samtlige guder sammen med *”jord og hav og det hele”*, så meget stærkere er han.

Ser vi på menneskene, ja så er deres egen styrke jo forsvindende målt med gudernes. Det betyder at udfaldet af deres tvekampe, slag og af hele krigen ikke afhænger af deres indbyrdes styrkeforhold, men af gudernes indgriben, i sidste instans af Zeus’ beslutning. Det slås fast allerede i femte vers af første sang, ”*Så Zeus’ vilje blev fuldbragt”*,og i femtende sang (ud af fireogtyve) fremlægger Zeus sin plan for krigens videre forløb og afslutning. Og hvad Zeus har besluttet, det sker.

Her kan vi igen ikke lade være med at spørge, om det egentlig ikke gør al menneskelig handlen forgæves, tømmer den for betydning og mening. Når det på forhånd er afgjort, hvad har vi så at gøre? Fremtiden er fastlagt og lukket; den er ikke åben så den kan påvirkes af vores handlinger. Hvorfor så handle? Er det ikke en betingelse for at vi kan opleve vores handling som betydnings- og meningsfuld, at vi med handlingen former måske ligefrem skaber vores fremtid?

Lad mig lige sende helikopteren til vejrs og få det helt store overblik. Ideen om frihed er en af de helt centrale i vores idehistorie. Vi moderne mennesker opfatter friheden som ligefrem en forudsætning for et menneskeligt, et menneskeværdigt liv. At blive frataget friheden er en krænkelse af selve vores menneskelighed. Vi insisterer på friheden til gennem vores egne valg og handlinger at kunne ikke skabe så dog forme vores eget liv.

Ser vi på historien er denne frihed vanskelig at finde. Her har så godt som alle mennesker været underlagt andre menneskers herredømme. Historien er magtens historie.

Ser vi på vores idéhistorie er der også almindelig enighed om at mennesker ikke er frie men underlagt en overmagt. Denne ide har forskellige skikkelser. I oldtiden og antikken finder vi ideen om skæbnens overmagt, I middelalderen er det prædestinationen. Vi får ideen om en almægtig og alvidende gud og en sådan gud levner ikke plads til menneskets frihed. I det moderne, hvor religionen afløses af videnskaben, får vi ideen om at alt inklusive menneskers handlinger er årsagsbestemte altså ikke frie.

FRIHED AT SKABE SIG SELV OG SIT LIV GENNEM EGNE FRIE VALG OG HANDLINGER

VERSUS: SKÆBNE. MYTOLOGIER

PRÆDESTINATION. KRISTENDOM

DETERMINISME. VIDENSKAB

Det er spørgsmål, vi kommer til at vende tilbage til adskillige gange undervejs. De sætter jo menneskets frihed som afgørende, og det er jo, som jeg har været inde på en af kerneideerne i det humanistiske menneskesyn. Men det er nok for tidligt at rejse disse spørgsmål. De rammer ved siden af, når det gælder Homer. Her finder vi endnu ikke en frihedserfaring af den karakter, en erfaring af at mennesket gennem sin handling former og skaber sit liv. Her er grunderfaringen tværtimod, at det gør vi ikke. Hvad der sker i menneskets verden, hvad der sker i vores liv, det er ikke menneskets eget værk men gudernes, skæbnens. Men menneskene er ikke viljesløse og bevidstløse majonetter. Dels er det gennem deres handlinger, skæbnen fuldbyrdes, dels er det tvetydigt, om skæbnen ligger ubønhørligt fast, eller om der er flere mulige skæbneforløb, og endelig er der på en svært gennemskuelig måde en kontrafaktisk insisteren på friheden i fortællingen. Vi er ved frihedsbevidsthedens fødsel.

Men betyder det så ikke at al menneskelig handlen er futil og frugtesløs, når alt alligevel er forudbestemt? Det gør det naturligvis, hvis vi ser handlingens mening deri at den frit former fremtiden. Men hos Homer er handlingens mening en anden, nemlig at den virkeliggør skæbnen. Det jeg skal i min handling, er at virkeliggøre min skæbne og derved blive den jeg er, virkeliggøre det jeg er bestemt til at være men først bliver når jeg gør det. Menneskets handling er ikke skabende, men realiserende, fuldbyrdende. I min handling fuldbyrder jeg min skæbne og bliver den jeg er.

Det bedste eksempel er igen Achilleus. Han træder ind i kampen igen, efter at hans ven Patrokles er blevet dræbt af Hector, den største af de trojanske helte. Så kan Achilleus igen blive Achilleus, drevet af sin voldsomme vrede og med sin vældige styrke nedslagte skarer af trojaner i en sand blodrus. Denne heroiske ærefulde kamp kulminerer i drabet på Hector (hvor Athene naturligvis står bag Achilleus, medens Apollon forlader Hector, da det er Zeus’ beslutning). Men Achilleus og Hector er sæbneforbundne, Achilleus’ død vil følge kort efter Hectors. Det ved Achilleus, men han vælger alligevel af dræbe Hector. Hvis han har et valg. Det er tvetydigt, men det forekommer, at han kunne have valgt anderledes, at det var en mulighed at rejse hjem og leve et langt liv i fred og ro. Men det gør han altså ikke, han vælger et kort liv med dåd og ære. Det er det der gør ham til Achilleus. Havde han valgt anderledes, ville vi aldrig have hørt om ham. Det har vi nu. Han døde ung, hans liv var kort, men hans navn, dåd og ære lever endnu.

4. HOMERS ODYSSÉ.

ODYSSEUS. DET BEVIDST HANDLENDE MENNESKE

OMTANKEN

Odysseen ligger i forlængelse af Iliaden. Iliaden fortæller om de ti års krig ved Troja. Her er Odysseus også en af heltene og dræber med mod og styrke et behørigt antal fjender, og det er hans list med træhesten, der fælder Troja. ’Odysseen’ fortæller så om hans hjemrejse, er rejse, der lige som krigen varer samfulde ti år.

De to værker hører altså sammen. Alligevel stor forskel mellem dem.

Odysseus befinder sig på et højere udviklingstrin end Achilleus, en større grad af bevidsthed og omtanke. Han handler ikke umiddelbart ud af lidenskaben, men reflekteret, hans omtanke bringer lidenskaben under kontrol. Han mestrer sin lidenskab.

Achilleus er kun Achilleus, når han udfolder sin vældige dådkraft – ikke når han sidder og surmuler ved skibene. Odysseus lærer at tøjle lidenskaben og handle klogt. Achilleus dør. Odysseus overlever.

Lad mig sætte det op i nogle overskrifter og et skema:

ILIADEN. KRIGEN

DET HEROISK HANDLENDE MENNESKE. STYRKE OG MOD

MÆND DER KÆMPER MOD MÆND. ÆRE, DÅD OG DØD

MÆND I LIDENSKABENS VOLD

ODYSSÉEN. REJSEN

DET BEVIDST HANDLENDE MENNESKE. LIST, OMTANKE

EN MAND DER UNDSLIPPER KVINDER. BEVIDSTHED OG DANNELSE

EN MAND DER MESTRER SIN LIDENSKAB

Vi kan sætte det lidt mere kompliceret op:

’ILIADEN’ KRIGEN ACHILLEUS

MÆND, DER KÆMPER MOD MÆND VOLD

- MOD, STYRKE, DÅD, ÆRE, DØD

UMIDDELBAR HEROISK

HANDLEN

LIDENSKAB

’ODYSSEEN’ REJSEN ODYSSEUS

EN MAND, DER UNDSLIPPER LIST

KVINDER

OPSLUGENDE GUDDOMMELIGE TAKTISK

(NATUR)MAGTER. REFLEKTERET RATIONEL

- OVERLEVELSE, UDVIKLING HANDLEN

BEVIDSTHED

OMTANKE

Odysseen er også mere kompliceret komponeret end Iliaden. Iliaden er rammefortællingen (Achilleus vrede og dens følger) og en række parallelle fortællinger om de enkelte helte. Tættere på den oprindelige mundtlige form. Odysseen er i højere grad komponeret (skrevet) som organisk helhed. Og en række af eventyrene er fortalt af Odysseus selv i førsteperson. Odysseus er både helt (handlingen) og fortæller (erindringen, bevidstheden)

Endelig er der den afgørende forskel at guderne, de olympiske guder, er fraværende i en stor del af fortællingen. På sin rejse bevæger Odysseus sig tilbage i en ældre gudeverden domineret af det moderlige, kvindelige.

Så lad os følge Odysseus på hans eventyrlige rejse, og se hvordan Odysseus bliver Odysseus.

Den falder i 24 sange og fem klart adskilte dele. Det er først i femte sang, vi møder Odysseus selv.

”ODYSSEEN”

1. SANG. GUDERNES RÅD

2-4. SANG. ITHAKA. PENELOPE. TELEMACOS

5-8 SANG. ODYSSEUS FRA KALYPSO TIL FAIAKERNE

9-12 SANG. ODYSSEUS FORTÆLLER OM SINE EVENTYR

13-24. SANG. ODYSSEUS’ HJEMKOMST. BEJLERDRABET

GUDERNES RÅD (1. SANG)

Guderne beslutter at Odysseus skal vende hjem. Poseidons er imod, men han er fraværende og i hans fravær til at sætter de øvrige guder ansporet af Athene det i værk. Athene tager til Ithaka for at vække Odysseus søn Telemachos til dåd. Hermes til Kalypsos ø, hvor Odysseus har været holdt fangen de sidste syv år.

ITHAKA. TELEMACHOS (2-4. SANG)

Det er tyve år siden Odysseus er taget til Troja. En skare bejlere har indlogeret sig på Odysseus kongsgård og frier til hans hustru, den underskønne Penelope. Hun længes og venter trofast på Odysseus. Det er hende inderligt imod at gifte sig med en ringere mand, men hun kan ikke udskyde et nyt ægteskab længere.

Odysseus søn, Telemachos er blevet voksen. Det er på tide han bliver mand og overtager sin ejendom. Bejlerne er ved at æde ham ud af huset. Men mand er Telemachos endnu ikke. Han er bundet til moderen, har ikke haft en fader, et maskulint forbillede at forme sig efter.

Så ansporet af Athene drager han på rejse, dannelsesrejse. Han besøger to af heltene fra krigen ved Troja for at høre nyt om sin fader. Det er Nestor, visdommen. Det er Menelaos, dådkraften, og hans hustru Helene, i hende møder det kvindelige ikke som det omsorgsfuldt moderlige men det æggende erotiske. Telemachos modnes til mand.

ODYSSEUS FRA KALYPSO TIL FAIAKERNE (5-8 SANG)

Mand er Odysseus blevet for længe siden, ægtemand, fader, konge, kriger. Så hans dannelse er en senere, omkring livsmidten.

De seneste syv år har han været hold fangen hos gudinden Kalypso. Har befundet sig i en form for passivt nydende erotisk søvntilstand. Men ikke ganske. Han længes hjem til sit rige, sin kone, sin søn. Hermes minder ham om hvad han skal og beordrer Kalypso til at give ham fri. Odysseus bygger et skib og begiver sig på hjemrejsen. Forliser og overlever med nød og næppe og ankommer til faiakerne.

Faiakerne er et højt civiliseret folk, der endnu plejer direkte omgang med guderne. Det er ved deres hof Odysseus fortæller om sine eventyr. Han er helt og fortæller.

Det er vigtigt at det er Odysseus selv der fortæller eventyrene. Det betyder at han tilegner sig dem, gør dem til sine egne. Først som fortalte bliver begivenhederne og handlingerne egentligt bevidste. Det at fortælle løfter oplevelserne til erfaringer. Det der er sket bliver til en historie, den historie der har formet hans karakter og gjort ham til den han er.

HELT OPLEVELSER. EVENTYR

ODYSSEUS ERFARINGER

FORTÆLLER HISTORIE

BEVIDSTGØRELSE

REFLEKSION

TIL-EGNELSE

UDVIKLING. DANNELSE

Dersom der ingen evig Bevidsthed var i et Menneske, dersom der til Grund for Alt kun laae en vildt gjærende Magt, der vridende sig i dunkle Lidenskaber frembragte Alt, hvad der var stort og hvad der var ubetydeligt, dersom en bundløs Tomhed, aldrig mættet, skjulte sig under Alt, hvad var da Livet Andet end Fortvivlelse? Dersom det forholdt sig saaledes, dersom der intet helligt Baand var, der sammenknyttede Menneskeheden, dersom den ene Slægt stod op efter den anden som Løvet i Skoven, dersom den ene Slægt afløste den anden som Fuglesangen i Skoven, dersom Slægten gik gjennem Verden, som Skibet gaaer gjennem Havet, som Veiret gjennem Ørkenen, en tankeløs og ufrugtbar Gjerning, dersom en evig Glemsel altid hungrig lurede paa sit Bytte, og der var ingen Magt stærk nok til at frarive den det – hvor var da Livet tomt og trøstesløst! Men derfor er det ikke saaledes, og som Gud skabte Mand og Qvinde, saa dannede han Helten og Digteren eller Taleren.

Kierkegaard *Frygt og Bæven. Lovtale over Abraham.*

ODYSSEUS FORTÆLLER OM SINE EVENTYR (9-12 SANG)

Gevaldige fortællinger og fortalt med en intensitet og anskuelighed, som jeg slet ikke kan leve op til. Jeg nøjes med at nævne de fleste og se lidt nærmere på et par stykker.

Rejsen går fra det kendte til det ukendte, fra menneskenes og de olympiske guders verden til en verden behersket af ældre kvindelige guddomme. Vi bevæger os ud i udkanten af den ordnede verden. Som koncentriske cirkler. Det kan kun ufuldstændigt tegnes på et kort, for vi bevæger os ud i en virkelighed hvor virkelighedens konturer opløses, der er ikke nord og syd, øst og vest, dag og nat. Det er en bevægelse fra den ordnede verden til en virkelighed nærmere kaos.

*”Her ved vi nu ikke mer hvor vest og øst er at finde,*

*ikke hvor solen står op i al sin glans over jorden*

*eller går ned.*

*Sang 10 vers 190-92.*

REJSEN

DET KENDTE DET UKENDTE

MENNESKETS VERDEN DET MYTISKE

DE OLYMPISKE GUDER ÆLDRE GODDOMME

KULTUR NATUR. DET MODERLIGE

KOSMOS NÆRMERE KAOS

DANNELSEN

KONFRONTERE MODSTÅ OG INTEGRERE (?)

DET (UR)KVINDELIGE, MODERLIGE, OPSLUGENDE

Som sagt de fleste af fortællingerne nøjes jeg med at nævne.

KIKONERNE NORMALE (KRIGERISKE)

Samme virkelighed som krigen ved Troja

LOTOFAGER DET EVENTYRLIGE, MYTISKE, GLEMSEL

UD AF DEN KENDTE MENNESKELIGE VERDEN

Lotusplanten giver nydelse og glemsel. Passiv væren i nu’et. Odysseus må tvinge sine folk videre.

Og så det berømteste af eventyrene, som jeg vil give en kende mere opmærksomhed.

KYKLOPEN FYSISK STØRRELSE OG STYRKE. ENØJEDE

PRIMITIVE, UCIVILISEREDE

MANGLER: SAMFUND, BYGNINGER

BYER, HANDEL, RELIGION

ODYSSEUS OVERVINDER KYKLOPEN

IKKE VED STYRKE MEN VED LIST

*Videre sejled vi da med sorgbetyngede hjerter*

*indtil vi kom til Kyklopernes land, til de vilde brutale,*

*lovløse folk der lever på nas af gudernes nåde*

*og ikke planter et træ eller pløjer og tilsår en ager.*

*Ikke des mindre gror alt af sig selv uden såning og pløjning*

*hvede og havre og byg og vinstokke hvorpå der hænger*

*klaser af druer som Zeus lader strutte af regnen han sender.*

*Rådsforsamlinger kender de ikke og ej heller love,*

*og de har bolig ved toppen af kysternes knejsende klipper*

*i deres hvælvede grotter; enhver er herre og mester*

*over sin egen familie og kerer sig intet om andre.*

*[…]*

*Disse Kykloper har slet ingen mønjekindede skibe*

*ej heller folk der forstår at tilhugge tømmer til skuder*

*som kan ta fragt over hav alt efter hvad der er brug for*

*rundt omkring i de byer hvor folk er vandt til at pleje*

*handel og samkvem hen over havet med bugede skibe.*

*Ellers havde de gjort deres ø til en velbygget bystat.*

*Landet er langt fra slet, og alt kan gro der fortrinligt.*

Sang 9 vers 5-131.

Men Kykloperne udnytter ikke naturens rige ressourcer. De opdyrker ikke jorden og opbygger ikke et samfund, men bor i huler lever som hyrder. De har heller ingen religiøs kult, ingen respekt for guderne. Primitive og uciviliserede.

Odysseus vælger drevet af nysgerrighed og håb om gæstevensgaver at besøge kyklopen, Polyfem, søn af Poseidon.

Gæstevensgaver får han ikke. Polyfem æder tværtimod hans mænd, to af gangen til aftens- og morgenmad. Spærrer dem inde i sin hule. Hvordan undslipper Odysseus? Ikke ved styrke men ved list. Han drikker kyklopen fuld og i hans fuldemandssøvn jager Odysseus og hans mænd en gemmenglødet oliventræsstamme i hans øje.

*Folkene løftede pælen og rammed den spidsede ende*

*lige i øjet mens jeg med et tag i den øverste ende*

*drejed den rundt – som når en mand borer rundt i en planke til*

*skibsskrog*

*mens hans svende med skiftevis ryg i den rem der er snoet*

*rundt om skaftet på boret ser til at det stadig roterer.*

*Således holdt vi den gloende pæl på plads i hans øje*

*og drejed til så det kogte af blod om spidsen af pælen.*

*Alle hans vipper og hele hans bryn blev svidt af imens æblet*

*kogte i hulen af øjet og rødderne sprutted i ilden*

*som når en grovsmed hærder et gloende blad til en økse*

*i en spand iskoldt vand så det bobler og syder og sprutter;*

*det er det middel der gør at jern får styrke og hårdhed –*

*således hvæste hans øje om spidsen på olietræspælen.*

Sang 9 vers 382-94.

Kyklopen råber om hjælp fra sine fæller.

*Og på hans råb kom de til fra alle forskellige sider,*

*flokkedes uden for hulen og spurgte om hvad der var hændt ham:*

*”Hvad er dog det, Polyfemos, du råber så skrækkeligt op for*

*her i den liflige nat og vækker os alle til hobe?*

*Er der kanhænde en skurk der vil stjæle fårene fra dig?*

*Eller vil slå dig ihjel med list eller voldelig styrke?”*

*Inde fra bjerggrotten svared den stærke Kyklop Polyfemos:*

*”Ingen vil slå mig ihjel og ingen er voldelig mod mig!”*

”Ingen” det er det Odysseus har sagt er hans navn.

*Og han fik svar med bevingede ord af de andre Kykloper:*

*”Jamen når du er alene og ingen er voldelig mod dig,*

*hjælper jo intet imod den syge Kroniden har sendt dig.*

*Så må du hellere be din far den stærke Poseidon!”*

*Og med de ord gik de bort. Og da lo mit hjerte i livet*

*ved at min listige løgn om mit navn havde narret dem sådan.*

Sang 9 vers 401-14.

De undslipper så hulen ved endnu en list

Fortællingen om Kyklopen er den mest udførligt fortalte og jo også den kendteste. Men egentlig ukarakteristisk for hvad Odysseus er oppe mod på sin rejse. Det er kvindelige guddomme/magter/monstre. Angsten for at blive opslugt af det kvindelige.

Jeg springer et par eventyr over og går direkte til Kirke. Det er nok her Odysseus er tættest på at miste sig selv og synke ned i nydelsens glemsel.

AIOLA

LASTRYGONER

KIRKE DET EROTISKE. DEN OVERDÅDIGE LUKSUS

NYDELSENS GLEMSEL

Kirke er en underskøn gudinde, bor i et pragtfuldt palads i en overdådig natur.

Men en af de kvinder, der gør mænd til svin. (De findes heldigvis ikke længere).

Hun forvandler Odysseus’ mænd til svin. Men her får Odysseus så hjælp fra de olympiske guder. Det er det eneste sted i eventyrene de griber ind. Kirke må åbenbart være en så stor fare, at det kræver guddommelig bistand at modstå. Hermes møder Odysseus og fortæller ham, hvorledes han skal modstå Kirkes magt og giver ham en modgift mod hendes trolddom.

*”Tag denne trylleurt her! Og begiv dig trøstigt til Kirke*

*i hendes hal. For dens kraft vil afvende ulykkesdagen.*

*Nu skal jeg sige dig alle de fæller som Kirke vil stille.*

*Hun vil servere en drik som er tilsat giftige droger*

*men får dig ikke forhekset endda. For det vil den modgift*

*som jeg vil gi dig forhindre. Her er hvad du selv har at gøre:*

*Straks når hun gir dig et rap med sin fine, polerede langstav,*

*drag da dit hvæssede sværd af dets skede ved hoften og angrib*

*Kirke så hårdt som var du til sinds at gi hende døden.*

*Så bliver hun bange og ber dig elske med hende i sengen.*

*Vægre dig ved at bestige gudindens seng må du ikke!*

*Så vil hun siden befri dine mænd og beværte dig gavmildt.*

*Men du skal kræve hun sværger den dyreste ed mellem guder*

*på at hun ikke har planer om at volde dig skade*

*Og ikke, når du er blottet og bar, betar dig din manddom.”*

Sang 10 vers 287-301.

Det får vi så udfoldet i spillet mellem Kirke og Odysseus. Så bliver det mere levende. Men det må I læse selv.

Som sagt så gjort. Og så langt så godt men alligevel helt galt. Odysseus har det faktisk for godt med alle sanselige behov opfyldt. Den overdådige luksus, den moderligt omsluttende omsorg, den erotiske nydelse. Han forbliver hos Kirke et helt år og glemmer aldeles hvem han er og hvad han skal. Det er hans mænd der må vække ham af den erotiske søvn.

*”Hele det følgende år, hver dag fra morgen til aften,*

*sad vi til fest, åd mængder af kød og drak masser af rødvin.*

*Men da det år med alle dets tider var rundet og omme,*

*måneder kommet og gået og dagene atter blev lange,*

*kom mine tro kammerater og kaldte mig ud af paladset:*

*’Hvad går der af dig! Så tænk dog igen på dit elskede hjemland,*

*dersom det da er din lod at redde dit liv og at komme*

*hjem til dit velopmurede hus og fædrene rige.’*

*Således de. Og jeg føjed dem straks i mit mandige hjerte.*

*Hele den udslagne dag til solen gik ned over havet,*

*sad vi til fest, åd mængder af kød og drak masser af rødvin.”*

Sang 10 vers 466-77.

Imidlertid kan han ikke rejse direkte hjem fra Kirkes ø. Han må til Hades, underverdenen, dødsriget. Det fylder Odysseus og hans folk med rædsel, sågar grøn rædsel. Det er så langt bort fra menneskers verden man kan komme.

Odysseus åbner til underverdenen ved ude ved verdens udkant at grave en grav og hælde offerblod fra en vædder i den. De dødes sjæle flokkes om blodet, det giver dem for en kort stund bevidsthed og mæle. Det har de ikke i Hades, de er livløse skygger af sig selv. Der er intet paradisisk over det. Achilleus siger at han hellere vil være daglejer hos en ussel bonde end konge over de døde i Hades. Odysseus taler også med Agamemnon, med Ajas, der dog tier fornærmet, med Herakles og med sin mor, der er død af sorg over hans fravær. Ser også en række skikkelser fra mytologien. Sisyfos, Tantalos en række kvinder der bærer på frygtelige forbrydelser. Til sidst flygter han ræd for at Persefone skal sende Medusa, hvis åsyn forstener mænd.

*”Tal ikke til mig om trøst i min død, du gæve Odysseus!*

*Jeg ville hellere trælle for daglejerløn for en fattig*

*fæster, der kun mad nød havde nok til dagen og vejen,*

*end være herre og drot blandt samtlige afdødes sjæle.”*

Achilleus. *Sang 11 vers 488-91.*

Odysseus’ egentlige ærinde er imidlertid at tale med den blinde seer Teresias, der giver han anvisninger på hvorledes han skal komme hjem, hvilke farer det lurer og hvordan han overkommer dem.

HADES TERESIAS

MODEREN

AGAMEMNON, ACHILLES, AJAS, HERAKLES

MEDUSA, PERSEFONE

SIRENERNE NYDELSE I NUET, GLEMSEL, DØD

SELVBEHERSKELSE

Væsner med kvindeoverkrop og fuglekrop. Deres sang er uimodståelig. Og dødelig, revene omkring deres ø er fyldt med forliste sømænd.

Odysseus tilstopper folkenes ører med voks, så de intet hører. Han selv vil høre sangen, men forhindrer sig i at følge dens forlokkelse ved at lade sig surre til masten.

*”Men Sirenernes forlokkelse forbliver overmægtig. Ingen, der hører deres sang, kan unddrage sig den. Frygteligt er det, so menneskeheden har måttet tilføje sig selv, førend selvet, menneskets identiske, formålsrettede, mandige karakter blev skabt, og noget af det gentages endnu i hver eneste barndom.”*

Adorno og Horkheimer. *Oplysningens Dialektik*” side 46.

KLIPPEFLAK

Vældige klipper der måske klapper sammen, men under alle omstændigheder er umulige at passere. Vælger i stedet.

SCYLLA OG IGEN DET KVINDELIGE SOM DET OPSLUGENDE

CARYDDIS

Scylla, et kvindeligt sekshovedet monster. Napper seks af folkene. Carybdis en malstrøm, der opsluger alt. Igen det mindre og det større onde.

SOLGUDENS Ø

Vinden i det forkerte hjørne en hel måned. Folkene forgriber sig på solgudens okser. Præcis hvad de er blevet advaret imod. Men de formår ikke (som talrige andre gange) at beherske deres fysiske behov. Skibet rammes af storm og går ned. Odysseus driver rundt ni dage, før han kommer til Kalypso.

KALYPSO

Kirke leigth. Guddommeligt smuk og vil beholde Odysseus som elsker. Lover ham sågar udødelighed. Men Odysseus vil hjem. Tvinges til at blive syv år.

Og så historien vi kender. Til faiakerne. Hvor den sidste fristelse er at ægte den purunge skønne prinsesse Nausika og blive konge i landet.

FAIAKERNE. NAUSIKA

ANGSTEN FOR KAOS.

ANGSTEN FOR DET KVINDELIGE.

I den første forelæsning søgte jeg at få fat på hvad der er det centrale i den græske forestillingsverden. Begreberne kosmos og kaos. Kosmos er det ordnede kaos ordenens opløsning. Kosmos er bevidsthedens klare lys, kaos ubevidsthedens mørke.

Den skikkelse angsten for kaos får her i ’Odysseen’ og mange andre steder nok tydeligst i fortællingen om Ødipus, som vi vender tilbage til når vi kommer til tragedien, er angsten for det kvindelige, det moderlige, opslugende.

Det kvindelige er det moderlige. Hvorfor er det farligt? Mand bliver du ved at frigøre dig fra din moder. Bundet til moderen er du barn. Og at vende tilbage til kvinden som moder, det er at regredere til et barnligt udviklingstrin.

ANGSTEN FOR KAOS STRÆBEN MOD KOSMOS

SAMMENBLANDING ADSKILLELSE

MØRKE. DØD LYS. LIV

DET UBEVIDSTE BEVIDSTHED

- HAVET, UNDERVERDEN - LAND

DET KVINDELIGE, MODERLIGE

OPSLUGENDE

Angsten for det kvindelige var nok værd at sige noget mere om. Som vi vil se senere er den græske kultur kendetegnet ved en massiv undertrykkelse af kvinder. Det gælder alle de kulturer vi har opbygget op gennem historien; mænd har haft magten, kvinder har været reducerede til andenrangsmennesker. Vi skal frem til det moderne samfund, faktisk til det tyvende århundrede før balancen begynder at flytte sig. Men kvindeundertrykkelsen i den græske kultur er mere konsekvent end i mange andre.

Hvorfor? Den hypotese jeg gerne vil følge er at kvindeundertrykkelsen beror på en angst for det kvindelige.

Det er imidlertid ikke her jeg vil sige så meget om det. Det kunne jeg godt ud fra Homer og Hesiod, men jeg kan gøre det bedre ud fra tragikerne. I den græske tragedie møder vi en række kvinder af et frygtindgydende format.

I forelæsningerne om tragedien om tragedien får vi også Freud og Jung på banen. Så er der basis for at sige noget mere om jegets eller selvets dannelse. Og da Odysseus er den, der mest udførligt viser en sådan dannelsesproces, ser vi nok kærligt tilbage til ham.

Her holder jeg mig til Homer. Odysseus dannelse.

ODYSSEUS’ DANNELSE

KONFRONTERE MODSTÅ OG UNDSLIPPE

OVERVÆLDENDE OG OPSLUGENDE KVINDELIGE MAGTER

BEHERSKE SIN LIDENSKAB

FASTHOLDE SIN HISTORIE.

BEVIDSTHED OM FORTID OG FREMTID. IKKE OPSLUGT AF NU’ET

Det vi finder hos Odysseus er bevidsthedsudviklingen, en ny selv-erfaring. Individualiseringen. Menneskets kommen til sig selv som individ. Hvad i alverden jeg nu skal kalde det. Jeg har forsøgt at sætte det op i et skema. Det giver forhåbentlig mening, fordi vi har fulgt fortællingen.

INDIVIDUALISERING

JEG’ETS DANNELSE REGRESSION

ANGST

SELV- BEVIDSTHED UBEVIDSTHED

SELV-CENTRERING SYMBIOSE

SELV- BEHERSKELSE

FORNUFT OG OMTANKE LIDENSKABEN BLIVE OPSLUGT

DRIFTEN

FORTID OG FREMTID NYDELSENS NU DET KVINDELIGE,

GLEMSEL MODERLIGE

KOSMOS KAOS

Jeg er slet ikke færdig med angsten for det kvindelige. Den vender jeg som sagt frygtelig tilbage til i forelæsningerne om den græske tragedie. Her møder vi to frygtindgydende kvinder: Klytaimnestra, der myrder sin mand Agamemnon og - hvad der er endnu værre - Iokaste, der gifter sig og avler børn med sin søn Ødipus.

ODYSSEUS’ HJEMKOMST. BEJLERDRABET (13-24. SANG)

Da Odysseus efter tyve år omsider kommer hjem til Ithaka giver kan sig ikke straks til kende, men forklæder sig som ussel tigger, så han skjult kan finde ud af hvordan landet ligger før han handler. Det ydre (tiggeren) skjuler det indre (Odysseus). Som træhesten.

Den udvikling vi har fulgt her, har jeg kaldt ’individualiseringen’. Det er en udvikling hvor den enkelte frigør sig fra det opslugende kollektiv og kommer til sig selv som individ. Kastes tilbage på sig selv som individ. Men det betyder jo ikke at de andre forsvinder. Individ kan jeg ikke være for mig selv alene, men alene i forholdet til andre mennesker, andre individer. Men altså et forhold, hvor vi ikke sluges af kollektivet, og bindes i bestemte og begrænsede faste roller; men træder i forhold til andre netop som individer med vores individuelle ambitioner, ønsker, mål.

Det er (og skal være) kompliceret. Vi når længere med det, når vi kommer til Shakespeare, Dostojevsky, th. Mann, Kafka. Ikke fordi de er mere ’geniale’ end Homer, Aischylos og Sofokles; men fordi vi udvikler os op gennem historien.

Her holder vi os til Odysseus. Hvad er det afgørende i Odysseus’ individualisering. Det er at han formår at styre sin lidenskab. Han er bevidst om sig selv på en måde som Achilleus slet ikke er. Han kan med sin bevidsthed kontrollere sine følelser og lade sin handling bestemme af omtanken, fornuften. Det er det ene. Det andet er, at han kan foregive at være noget han ikke er. Han kan lyve og bedrage. Det ydre svarer ikke til det indre.

Træhesten, den trojanske hest viste jo heller ikke hvad den skjulte i sit indre.

Det er i øvrigt det, der gør, at Dante placerer ham dybt nede i Helvedes ottende kreds. Løgnen.

Det han foregiver at være er ikke det han er. Det ydre viser ikke men tildækker det indre. Han skjuler sin virkelige identitet bag en falsk rolle, en maske. Et sådant skuespil kræver en selvbevidsthed, en bevidsthed om sig selv. Han kan sondre mellem hvad han selv ved han er og hvorledes han fremtræder for andre.

Og det er jo, hvad Odysseus har lært på rejsen. Han har lært at forholde sig bevidst til sig selv. Og han har lært at beherske sig selv. Selvbevidsthed og selvbeherskelse.

REJSENS DANNELSESPROCES

SELVBEVIDSSTHED. ”KEND DIG SELV”

SELVBEHERSKELSE. ”STYR DIG SELV”

FORNUFTEN KONTROLLERER LIDENSKABEN

Et herligt billede på det får vi, da han ser de piger, der har bolet med bejlerne (Tyskertøserne). Hans umiddelbare tilskyndelse er naturligvis at straffe dem, hugge dem ned. Men det ville jo røbe, hvem han er, så han må beherske sine følelser. Helt bogstaveligt banke dem på plads.

*”Dér lå Odysseus og tænkte på ondt mod de bejlende bøller,*

*lysvågen. Alle de piger forlod da kongepaladset,*

*som også før havde bolet med bejlerne i deres senge.*

*Og de gik ud under latter og fjantende fnis til hinanden.*

*Da kom blodet i kog i brystet på helten Odysseus,*

*og han var meget i tvivl i sit hjerte om hvad der var klogest*

*at springe efter dem straks og berøve hver eneste livet*

*eller at lade dem bole igen med bejlerkrapylet*

*endnu en sidste gang. Og det glammede grumt i hans hjerte.*

*Og som en hunhund står ved sit kuld af nyfødte hvalpe,*

*knurrer ad ukendte mænd og står fast og er klar til at kæmpe,*

*således knurred hans hjerte ad pigernes lastige lyster.*

*Men med et slag på sit bryst betvang han sit hjerte således:*

*”Hjerte hold ud! Du har jo holdt ud til det der er værre,*

*dengang den vilde Kyklop med de kæmpemæssige kræfter*

*ad vores mænd. Du holdt ud, og med alt det snilde du ejer*

*fik du os ud af hans grotte hvor undergang syntes os sikker.”*

*Således talte han da og kaldte sit hjerte til orden*

*så det i lydighed fandt sig i det som det måtte igennem.”*

Sang 20 vers 5-23.

Og det er jo ikke så lidt han og hans hjerte må igennem som ussel tigger. Udsættes for bejlernes ydmygelser. Det kræver virkelig selvbeherskelse at stå model til det. at ydmyges af mennesker, som han foragter. Men nødvendigt. Må vente til situationen er moden til at han kan lade forklædningen falde og tage kampen op.

Og her giver Homer sig god tid. Fortællingen om hjemkomsten er langt mere bredt ud end fortællingerne om hans rejse. Der sker meget mindre og der fortælles meget bredere og mere detaljeret. Og det er jo en fornøjelse at fortælleren giver sig god tid og at vi som tilhørere eller læsere får god tid. Men her har vi jo ikke god tid, så jeg går hastigt hen over det.

Situationen tilspidset. Penelope kan ikke udsætte længere. Hendes forældre vil have hende afsat. Hendes søn er moden til at overtage sin ejendom. Det væsentlige for hende er kærligheden til Odysseus, trofastheden. Men hun kan ikke udsætte et nyt bryllup længere.

Bueskydningskonkurrencen. Ingen af bejlerne kan spænde Odysseus bue. Det kan Odysseus. Og så følger nedslagtningen af bejlerne.

Vi er tilbage i ”Iliadens” voldsverden. Og igen får vore helte, Odysseus og Telemachos hjælp af Athene (i Mentors skikkelse). Men ikke uden selv at kæmpe.

*”Dog var hun ikke endnu til sinds at afgøre sejren*

*Men ville vente og se hvor stor en styrke og kampkraft*

*Både han selv og hans herlige søn kunne lægge for dagen.*

*Selv fløj hun op på et spær i den sodede sal under kippen,*

*Satte sig der og så ud aldeles som var hun en svale.”*

Sang 22 vers 236-40.

Bejlerne slagtes. Vi skal lige høre, hvordan det går med de piger, der bolede med bejlerne. Det er Telemachos, der tager affære.

*””Nej med en hæderfuld død vil jeg ikke ta livet af*

*tøjter der har dynget skam og skændsel over os begge,*

*både min mor og mig selv, og har sovet i bejlernes senge.”*

*Det var hans ord og han spændte en skibstrosse stramt fra en søjle*

*rundt om bikubeskuret, så højt at de ikke formåed*

*med deres fødder at nå til jorden og støtte sig på den.*

*Ligesom baskende drosler og duer bliver fanget i doner*

*der er sat op på en snor af en kramsfuglejæger i krattet,*

*når de vil søge sig hvile, men finder et skrækkeligt leje,*

*således hang de på rad alle sammen med hovedet i løkken*

*om deres hals for at få sig en gruopvækkende ende.*

*Benene sprælled og spjættet en stund, men ikke ret længe.”*

Sang 22 vers 462-73.

Så foreningen med Penelope. Genkender ham ikke, og vil sikre sig. Klog. Flyt ægtesengen ud i forkammeret, så kan han sove der. Odysseus ”no do” den kan ikke flyttes. Så rodfæstet som deres ægteskab, han har selv bygget den på stubben af et oliventræ. Og så kan de give sig tilkende over for hinanden. Og så er alt fryd og gammen

Athene *forlængede nattens forløb og hindrede Eos / i at stå gylden op fra Okeanos’ hellige strømme”.* Forynger dem også så de rigtig kan have gælde af og med hinanden. Kende hinanden både erotisk og ved at fortælle deres historier. ”*da de to havde frydet sig sammen i inderlig elskov / talte de frydefuldt sammen om hvad der var sket for dem begge.”*

Så følger vi bejlernes sjæle til Hades. Og får Agamemnons kommentar. Modstillingen Agamemnon-Klytaimnestra over for Odysseus-Penelope.

Vi for også løst situationen på Ithaka. Bejlernes familier giver afkald på hævn. Det er gudernes vilje.

”*”Zeus, vor fader, Kronide, du mægtigste hersker af alle!*

*Giv mig et svar når jeg spørger hvad plan du nu har i sinde!*

*Vil du igen lade krigen med alle dens fæle bataljer*

*rejse sig eller så fred og la parterne skilles som venner?”*

*Dette var svaret hun fik fra skyernes samler Kronion:*

*”Hvor kan du dog falde på, min pige, at spørge om dette?*

*Var det ikke dig selv der fostred den plan at Odysseus*

*dog skulle vende tilbage og straffe de hånlige herrer?*

*Gør som du vil. Og jeg siger dig her er den rigtige måde.*

*Nu hvor den ædle Odysseus har afstraffet bejlernes svende,*

*skal de besværge en fred og la ham være konge på livstid.*

*Vi lar andre forglemme forliset af sønner og brødre*

*og lar det blive sådan at de alle som førhen*

*lever fordrageligt sammen med fred og lykke i landet.””*

Sang 24 vers 472-86.

*O*g hvad Zeus har besluttet. Det sker.

Jeg vil slutte med nogle faktuelle oplysninger om Homers episke digte. De er nedskrevet længe efter de begivenheder, der fortælles om. Hviler på en mundtlig tradition og overlevering, der tækker tilbage 1200.

Når vi kommer til Athens demokrati, vil jeg også se tilbage på Hellas historie. I denne omgang får I kun skemaet.

Ikke én forfatter der på ét bestemt skriver ét værk. Det er fortællinger fra krigen ved Troja, der har levet i en ubrudt mundtlig tradition, hvor de er blevet fremført af professionelle sangere, nogle knyttet til hoffer nogle omrejsende. Deres sange har været en vigtig del af den græske kultur. Med udviklingen af alfabetet (overtaget fra fønikerne) bliver skrivekunsten tilstrækkeligt udviklet til at det mundtlige kan fastholdes på skrift og det bliver muligt at komponere værkerne som større helheder, når de får skriftlig form og ikke skal huskes udenad. De første nedskrivninger af dele af det store korpus af fortællinger sker i 700-tallet f.Kr., den endelige redaktion nok først i 500-tallet f.Kr måske endnu senere. Og de er så blevet tillagt Homer, hvem han så var, hvis han var.

Storm P har ramt hovedet på sømmet:

*”Videnskaben har vist, at Homers værker ikke er skrevet af ham; men af en anden samtidig græker, der også hed Homer*.” Storm P.

”DET HOMERISKE SPØRGSMÅL” HELLAS

HVEM VAR HOMER? MINONISK-MYKENSK KULTIR

VAR HOMER? 2500 – 1200

KRETA. KNOSSOS

MYKENE. ARGOS. SPARTA

TROJA (FØNIKISK)

MUNDTLIG TRADITION ”MØRKETID”

1200

KOLONISERING. BYSTATER

NEDSKRIVNING(ER) 700

BOGSTAVALFABET

700 – 500